钦定古今图书集成/方舆汇编/边裔典/第101卷 > 《奴婢》
## 钦定古今图书集成/方舆汇编/边裔典/第101卷 > 《奴婢》

人家奴婢，皆买野人以充其役，多者百馀，少者亦有
一二十枚，除至贫之家则无之。盖野人者，山野中之
人也，自有种类，俗呼为“獞。”贼到城中，亦不敢出入人
之家。城间人相骂者，一呼之为“獞”，则恨入骨髓，其见
轻于人如此。少壮者一枚则直百布，老弱者止三四
十布，可得秪，许于楼下坐卧。若执役方许登楼，亦必
跪膝、合掌、顶礼，而后敢进。呼主人为“巴驼”，主母为“米
巴。”驼者，父也，米者，母也。若有过挞之，则俯首受杖，略
不敢动。其牝牡者自相配偶，主人终无与之交接之
礼。或唐人到彼，久旷者不择一与之接。主人闻之，次
日不肯与同坐，以其曾与野人接故也。或与外人交，
至于有娠，养子，主人亦不诘问其所从来，盖以其所
不齿，且利其得子，仍可为异日奴婢也。或有逃者，擒
而复得，必于面刺以青，或于项上带铁以锢之，亦有
带于臂腿间者。